CELEX: 32021D0032
Language: et
Date: 2021-01-13 00:00:00
Title: Komisjoni rakendusotsus (EL) 2021/32, 13. jaanuar 2021, milles käsitletakse biotsiidi BIOBOR JF turul kättesaadavaks tegemist ja kasutamist lubava, Luksemburgi keskkonnaameti võetud meetme pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1 (teatavaks tehtud numbri C(2021) 13 all) (Ainult prantsuskeelne tekst on autentne)

18.1.2021   
               
               
                  ET
               
               
                  Euroopa Liidu Teataja
               
               
                  L 15/7
               
            
         KOMISJONI RAKENDUSOTSUS (EL) 2021/32,
         13. jaanuar 2021,
         milles käsitletakse biotsiidi BIOBOR JF turul kättesaadavaks tegemist ja kasutamist lubava, Luksemburgi keskkonnaameti võetud meetme pikendamist vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1
         
            
               (teatavaks tehtud numbri C(2021) 13 all)
            
         
         (Ainult prantsuskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku,
         ning arvestades järgmist:
         
                     (1)
                  
                  
                     Luksemburgi keskkonnaamet (edaspidi „pädev asutus“) võttis 4. mail 2020 kooskõlas määruse (EL) nr 528/2012 artikli 55 lõike 1 esimese lõiguga vastu otsuse (mida on järgnevalt muudetud 19. juunil 2020 ja 7. oktoobril 2020) lubada kuni 31. oktoobrini 2020 turul kättesaadavaks teha ja professionaalsetel kasutajatel kasutada biotsiidi BIOBOR JF pargitud õhusõidukite kütusepaakide ja kütusesüsteemide mikroobivastaseks töötlemiseks (edaspidi „meede“). Pädev asutus teavitas meetmest ja selle võtmise põhjendustest komisjoni ja teiste liikmesriikide pädevaid asutusi kõnealuse määruse artikli 55 lõike 1 teise lõigu kohaselt.
                  
               
                     (2)
                  
                  
                     Pädeva asutuse esitatud teabe kohaselt oli meede vajalik rahvatervise kaitsmiseks. Õhusõiduki kütusepaakide ja kütusesüsteemide mikrobioloogiline saastumine võib põhjustada õhusõiduki mootori rikkeid ja ohustada selle lennukõlblikkust, seades seega ohtu reisijate ja meeskonna ohutuse. COVID-19 pandeemia ja sellest tulenevad lennupiirangud tõid kaasa paljude õhusõidukite ajutise parkimise. Õhusõidukite seisma jätmine on mikrobioloogilist saastumist soodustav tegur.
                  
               
                     (3)
                  
                  
                     Biotsiid BIOBOR JF sisaldab toimeaineid 2,2’-(1-metüültrimetüleendioksü)bis-(4-metüül-1,3,2-dioksaborinaani) (CASi number 2665-13–6) ja 2,2’-oksübis (4,4,6-trimetüül-1,3,2-dioksaborinaani) (CASi number 14697-50–8), mida kasutatakse määruse (EL) nr 528/2012 V lisas määratletud tooteliiki 6 kuuluvates biotsiidides konservantidena toodete säilitamiseks. Kuna neid toimeaineid ei ole lisatud komisjoni delegeeritud määruse (EL) nr 1062/2014 (2) (määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist) II lisas esitatud tööprogrammi, siis tuleb neid hinnata ja need heaks kiita enne, kui neid sisaldavatele biotsiididele saab riigi või liidu tasandil loa anda.
                  
               
                     (4)
                  
                  
                     16. oktoobril 2020 sai komisjon pädevalt asutuselt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse meetme kehtivuse pikendamiseks. Põhjendatud taotlus põhines asjaolul, et õhusõidukite kütusepaakide ja -süsteemide mikrobioloogiline saastumine võib jätkuvalt ohustada lennutranspordi ohutust, ning väitel, et biotsiid BIOBOR JF on sellise mikrobioloogilise saastumise ohjamiseks hädavajalik.
                  
               
                     (5)
                  
                  
                     Pädeva asutuse esitatud teabe kohaselt kõrvaldati 2020. aasta märtsis turult ainus alternatiivne biotsiid, mida lennuki- ja mootoritootjad soovitasid mikrobioloogilise saastumise vastaseks töötlemiseks, kuna pärast selle tootega töötlemist täheldati mootori töös tõsiseid kõrvalekaldeid.
                  
               
                     (6)
                  
                  
                     Nagu pädev asutus on märkinud, hõlmab õhusõiduki kütusepaakide ja kütusesüsteemide mikrobioloogilise saastumise vastane mehaaniline töötlemine nende regulaarset tühjendamist ja selle kaudu saadud proovide mikrobioloogilist analüüsi, mis nõuab lisapersonali ning proovivõtmise ja laboratoorsete analüüside jaoks keerukate menetluste kehtestamist, mis ei ole Luksemburgi lennukiparki silmas pidades sobiv. Lisaks põhjustaks saastunud paakide käsitsi puhastamine, mis on vajalik saastumise ilmnemisel, töötajate kokkupuudet mürgiste gaasidega ja seda tuleks vältida.
                  
               
                     (7)
                  
                  
                     Pädeva asutuse esitatud teabe kohaselt on biotsiidi BIOBOR JF tootja astunud samme tootele tavapärase loa saamiseks ning selles sisalduvate toimeainete heakskiitmise taotlus esitatakse eeldatavasti 2021. aasta alguses. Toimeainete heakskiitmine ja sellele järgnev biotsiidile loa andmine oleks tulevikus püsiv lahendus, kuid nende menetluste lõpuleviimine võtab palju aega.
                  
               
                     (8)
                  
                  
                     Kuna õhusõiduki kütusepaakide ja kütusesüsteemide mikrobioloogilise saastumise ebapiisav tõrje võib seada ohtu lennutranspordi ohutuse ning seda ohtu ei ole võimalik piisavalt ohjata muude biotsiidide või vahenditega, siis on asjakohane lubada pädeval asutusel pikendada meedet maksimaalselt 550 päeva võrra alates päevast, mis järgneb pädeva asutuse 4. mail 2020 tehtud ja 7. oktoobril 2020 muudetud otsuses lubatud 180 päeva möödumisele.
                  
               
                     (9)
                  
                  
                     Arvestades, et meede aegus 1. novembril 2020, peaks käesolev otsus olema tagasiulatuva mõjuga.
                  
               
                     (10)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Luksemburgi keskkonnaamet võib pikendada kuni 5. maini 2022 meetme kehtivust, millega lubatakse turul kättesaadavaks teha ja professionaalsetel kasutajatel kasutada biotsiidi BIOBOR JF pargitud õhusõidukite kütusepaakide ja kütusesüsteemide mikroobivastaseks töötlemiseks.
         
         
            Artikkel 2
            Käesolev otsus on adresseeritud Luksemburgi keskkonnaametile.
            Seda kohaldatakse alates 1. novembrist 2020.
         
         
            Brüssel, 13. jaanuar 2021
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 167, 27.6.2012, lk 1.
         
            (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).